MIKLÓSI BERNADETT

Kölyökkutya

Útmutató kezdő gazdiknak lépésről lépésre

© Miklósi Bernadett, 2024

© Open Books, 2024

A szerző további könyve az Open Books gondozásában

Kutyakötelesség

Fotók © Gáti Oszkár Dániel

Felelős kiadó Halmos Ádám

Felelős szerkesztő Déri Ákos

Szerkesztő Papp Dénes

Borítóterv Kathi Zsolt

Műszaki szerkesztő Kovács Balázs Sándor

Elektronikus változat
Békyné Kiss Adrien

ISBN 978-963-572-498-7

Ha szeretnéd tovább mélyíteni a kutyázással kapcsolatos ismereteidet,
átogass el a Best Dog Kutyaközpont oldalára:

bestdog.hu

Tartalom

Dr. Sátori Ágnes előszava

Bevezetés

Hogyan válasszunk kölyökkutyát?

Való-e nekem kutya?

Milyen kutyafajta illik hozzám?

A kölyökkutya kiválasztása

Az első közös napok

Felkészülés a kölyökkutya érkezésére

Nyugodt éjszakák

A kölyökkutya napirendje

Szobatisztaságra nevelés

Békében egyedül

A környezet megismerése

A kölyökkutya tanítása

A viselkedésmódosítás lehetőségei

Klikkertréning

Különböző tanítási technikák

A sikerhez vezető út

A kölyökkutya viselkedési problémái

A viselkedés megváltozása

Nevelési módszerek

Problémás viselkedések

A kölyökkutya nevelési naplója

Nyolc-kilenc hetesen

Tíz-tizenegy hetesen

Három hónaposan

Négy hónaposan

Öt hónaposan

Hat hónaposan

Kamaszkor

Viselkedésbeli és biológiai változások

Az örök kérdés: ivartalanítsunk vagy ne?

Mellékletek

Ehető és mérgező ételek, növények listája

Egészségügyi ismeretek (Tölgyes Katinka)

Felhasznált irodalom

Bevezetés

Sokan úgy gondolják, hogy egy kölyökkutya felnevelése egyszerű feladat. Ha ez igaz volna, akkor vélhetőleg nem lenne ennyi kutyaneveléssel foglalkozó szakember, és a menhelyeken leadott kutyák száma sem növekedne évről évre.

Egy kölyökkutyáról gondoskodni bizony olykor igen kemény munka; hamar felboríthatja családunk életét, ha nem vagyunk elég felkészültek erre a feladatra, amikor hazavisszük. Mindannyian sejthetjük, a kölyökkutyának segítség kell ahhoz, hogy beilleszkedjen a családba, illetve majd jó legyen a magaviselete. Bizonyára számtalan kérdés kavarog a fejünkben akkor, amikor életünk első kölyökkutyáját szándékozunk felnevelni. A válaszok megtalálása olykor nem is egyszerű, hiszen rengetegen foglalkoznak kutyakiképzéssel, így számos nevelési irányzat, módszer és hozzáállás létezik. Sajnos mindmáig találkozhatunk erőszakon, fenyítésen alapuló kiképzési technikákkal, de szerencsére egyre több az olyan kutyaiskola, amely az állatok pozitív megerősítésére alapozza módszerét.

Egy kutya befogadása nem azzal kezdődik, hogy kiválasztjuk, hogy az alomból melyiket hozzuk haza, de még nem is azzal, hogy melyik fajta passzolna leginkább hozzánk. Hanem egy kérdés megválaszolásával: való-e nekünk egyáltalán egy négylábú kedvenc? Egy kölyökkutya megvásárlása vagy örökbe fogadása hatalmas felelősség, hiszen a sok-sok pozitív élményen és érzelmen túl, amit ad, számtalan pluszfeladat hárul ránk. Érdemes hát jól végiggondolni a döntést. A Hogyan válasszunk kölyökkutyát? című fejezet rávilágít mindazokra a nehézségekre, amelyekkel sokan nem számolnak, amikor elhatározzák, hogy kutyát szeretnének. Tiszteletet érdemel az, aki végül belátja, hogy túl nagy feladat volna számára gondoskodni egy kölyökkutyáról, ezért – félrerakva a vágyait – önzetlenül lemond végül a kutyavállalásról.

Ha már biztosak vagyunk abban, hogy jó és felelősségteljes gazdái leszünk egy kutyának, akkor az első fejezet segít a leginkább hozzánk illő fajta, majd egyed kiválasztásában. Miként abban is, hogy olyan szakembert találjunk, aki egy-egy fajta tenyésztésében nemcsak a pénzkeresési lehetőséget látja, hanem kötelességének érzi a kölyökkutyát a lehető legjobban felkészíteni a beilleszkedésre a családba, illetve a társadalomba.

A kutya az ember legjobb barátja – tartja a mondás. Erről azonban hamar megfeledkezünk, amikor újdonsült családtagunk izeg-mozog, felfedez, rongál, bepiszkít – tehát sehogy sem hasonlít egy igazi barátra. A jó kapcsolat kialakítása hosszú folyamat, amely a találkozásunk első pillanatától indul, ezért az Első napok című fejezet – a bevásárlólistánk elkészítésén túl – a környezetünk felkészítéséhez nyújt támogatást, hogy az új családtag beilleszkedése minél zökkenőmentesebb legyen.

A kapcsolatépítés alapja, hogy a kölyök biztonságban érezze magát velünk. Mivel nemrég emelték ki az alomtársai közül, az első esték hatalmas kihívást jelenthetnek számára, így semmiképpen se hagyjuk magára a vonyító kölyökkutyát. Maradjunk mellette, de lehetőleg ne az ágyunkban altassuk. Már másnap kezdjük kialakítani a mindenki számára kényelmes napi rutint, amely még a szobatisztaságra nevelésben is segít, hiszen ha a kölyökkutya mindig ugyanabban az időben kap enni, akkor nagyjából kiszámítható, hogy mikor fog üríteni. A napirend az egyedülléthez szoktatásban is segít. Ez ugyanis olykor igazi kihívás számára, hiszen élete első nyolc-tíz hetében vélhetőleg sosem maradt egyedül, ott volt vele az anyja, és alomtársaival együtt nevelkedett. A városi ember nem tudja mindenhová magával vinni a kutyáját, ezért a konfliktusmentes együttéléshez elengedhetetlen hozzászoktatni ahhoz, hogy néha magára marad, és megértetni vele, hogy az otthon önmagában biztonságot ad.

A kölykök életük első percétől kezdve ismerkednek a környezetükkel. Az első három hétben inkább csak az anyjukkal képesek kapcsolatot fenntartani, később, a szemük és fülük tökéletesedésével párhuzamosan, lépnek igazán kapcsolatba a környezettel. A (korai) szocializációs szakasz (3–12. hét) az egyik legnagyobb hatású időszak a természetes viselkedés kialakulásában. Igyekezzünk a kölyökkutyát már az első közös hetekben minél többféle ingerrel megismertetni, hogy barátságos és magabiztos felnőtt váljon belőle. Ez rendkívül fontos feladat, mert az ekkor tapasztalt élmények nagyobb hatással vannak az életére, mint a későbbi egyedfejlődési szakaszok eseményei. A kölyökkutya ingergazdagítása a lakás falai között, a családtagok megismerésével kezdődik, amelyet mindig fokozatosan, az ő igényeinek megfelelően végezzünk. A szocializáció nem érhet véget a kölyök három hónapos korában, hiszen nagyjából hat hónapos koráig egy úgynevezett másodlagos szocializációs időszakról beszélhetünk, amikor szintén fontosak a szociális és nem szociális ingerekkel történő pozitív találkozások.

A kutyák már évezredek óta mellettünk élnek, mégis számos dologra kell őket megtanítanunk, hogy együttműködő társ váljon belőlük. Hajlamosak vagyunk elfelejteni, hogy valójában egy báránybőrbe bújt ragadozót fogadunk örökbe; sokkal természetesebb lenne neki kikaparni a szobanövények alól a földet, vagy üldözőbe venni a szomszéd macskáját. A Kölyökkutya tanítása című fejezet bemutatja, milyen lehetőségeink vannak, hogy a hebrencs kölyökből engedelmes felnőtt kutyát faragjunk. A modern kutyakiképzés a pozitív megerősítésre alapozott tanítási technikákat, illetve a viselkedés spontán elhalását helyezi előtérbe, és csak kisebb mértékben használja a büntetést. A kívánatos magatartások megjelölésére pedig másodlagos megerősítést alkalmaz. Az 1990-es évektől nagy sikernek örvend az úgynevezett klikker mint kiképzői segédeszköz, amelynek a hangja egy ilyen másodlagos megerősítő. A klikkertréning hatékony és gyors tanítást tesz lehetővé, mert a segédeszköz hangjával pontosan meg tudjuk jelölni, hogy mi tetszett a kölyökkutya viselkedésében. Igaz ugyan, hogy egy viselkedés tanításánál sok jutalomfalatot használunk, de ha a tanuló már elsajátította, amit szeretnénk, akkor a klikker használata és az étellel való jutalmazás is fokozatosan csökkenthető. Egy viselkedés megtanításánál kulcsfontosságú az időzítés, de a sikerhez számos egyéb tényezőt szükséges még figyelembe vennünk.

Egy kölyökkutyával néha nem könnyű az élet. Előfordulhat, hogy számunkra kellemetlen irányba változik a viselkedése. Mielőtt megharagudnánk rá, legyünk tisztába azzal, hogy nem akar nekünk rosszat, a problémás magatartásformák általában a természetes viselkedésének részei. Mielőtt bármit tennénk, érdemes átgondolni, hogy miként viszonyulunk a kölyökkutyához, hiszen sokszor elég egy apró változtatás, és a dolgok ismét a rendes kerékvágásban folytatódnak. Természetesen előfordulhat, hogy nagyobb támogatásra van szükség, ezért különféle viselkedésterápiás módszereket is bemutat e kötet. A könyv számos problémás viselkedés leírásával, kezelésével, megszüntetésével foglalkozik A kölyökkutya viselkedési problémái című fejezetben.

Bár a gének minden bizonnyal szerepet játszanak a viselkedés bizonyos aspektusainak kialakításában, fontos megjegyezni, hogy az végsősoron a genetikai hajlam és a környezeti hatások összetett kölcsönhatásának eredménye. A kutya viselkedésének alakulására nagy hatással vannak a tenyésztőnél vagy a menhelyen tapasztaltak, valamint a későbbi nevelési módszerek. A kölyökkutya nevelési naplója című fejezet részletes tanítási útmutatót tartalmaz, amely a kölyökkutya nyolchetes korától egészen a fiatal kamaszkorig kalauzol minket. Minden alfejezet öt egységből épül fel, amelyek az ingergazdagítás folyamatáról, az alapengedelmességi feladatok tanításáról, a kényelmes séta elsajátításáról, az egyedülléthez szoktatásról és játékos gyakorlatok kipróbálásáról szólnak. Ezek lehetővé teszik, hogy a kutyanevelés legfontosabb témaköreivel időről időre foglalkozhassunk. Ez a fejezet számos gyakorlati útmutatóval, a különböző viselkedések tanításának leírásával foglalkozik, a könyvben leírt elméletre alapozva.

Mire a könyv végéhez érünk, a kutya viselkedése várhatóan 6-8 hónapos kora körül megváltozik. A bájos, együttműködő kölyökből alighanem szertelen, a fajtársak iránt fokozottan érdeklődő, olykor fenyegető, a határokat feszegető kamasz kutya lesz. Mielőtt teljesen elvesztenénk a türelmünket, olvassuk el a Viselkedésbeli és biológiai változások című alfejezetet, hogy jobban megérthessük és elfogadjuk kutyánk viselkedésének markáns megváltozását. Egy kamasszal sosem egyszerű, de megfelelő támogatással és a könyvben olvasható jótanácsokkal könnyebben átvészelhető ez az életszakasz.

Az ivartalanítás témakörét mindig nagy viták övezik, alighanem azért is, mert nem mindegy, hogy egészségügyi vagy etológiai oldalról közelítjük meg. Tudományosan bizonyított, hogy az ivartalanításnak preventív hatása van számos nemi szervi betegség kialakulására, valamint kimondottan nagy jelentősége van a kóbor állatok számának szabályozásában, a nem kívánt szaporulat megelőzésében. Tudni kell azonban, hogy a nemi hormonok nemcsak a szaporodásért felelnek, hanem jelentősen befolyásolják a kutya viselkedését, szociális érését is, így ha az ivartalanítás mellett döntünk, az sem mindegy, hogy mikor tesszük. Az ivarérés előtti beavatkozás jelentős mértékben csökkenti a nemi szervek betegségeinek kialakulását, azonban a korai beavatkozásból eredő nemi hormonok hiánya számos más elváltozást eredményezhet bizonyos fajtáknál. Az örök kérdés: ivartalanítsunk vagy ne? című fejezet célja a gondolatébresztés, nem pedig az, hogy bármely irányba befolyásolja az olvasót.

A könyv végén található anyagok elolvasása után még magabiztosabbak és felkészültebbek leszünk, hiszen az Egészségügyi ismeretek című részben általános javaslatok olvashatók a kutya egészségének megőrzésétől, az ápolás rutinján át az élősködők elleni védelem megőrzéséig sok témában. Természetesen senkit nem biztatunk a kutya otthoni állatorvosi ellátására, de ha tájékozottabbak vagyunk, akkor gyorsabban felismerhetjük egy kezdődő betegség jeleit, ezzel igencsak meggyorsítva a gyógyulás folyamatát.

Az Ehető és mérgező ételek, növények listája pedig abban segít, hogy biztonságos környezetet biztosíthassunk kölyökkutyánknak. Fontos tisztában lennünk azzal, hogy lenyelve milyen ételek és növények lehetnek veszélyesek a kutyákra, melyek válthatnak ki erős mérgezést vagy okozhatják akár a kutya halálát is, hiszen némelyikük vélhetőleg a háztartásunkban is megtalálható.

Aki olvasta a Kutyakötelesség című könyvemet, annak néhány részlet ismerős lehet, aminek az az oka, hogy egy kölyöknevelésről szóló könyv nem születhet meg bizonyos témák, illetve gyakorlati útmutatók nélkül. Aki szívesen olvasna még a kölyökkutya-nevelés témájában, esetleg oktatóvideók is érdeklik, azokat várom sok szeretettel a honlapomon (miklosibetti.hu).

Ezúton szeretném megköszönni minden olvasónak, hogy bizalmat szavazott nekem, és a könyvemet hívja segítségül kölyökkutyája neveléséhez. Fontosnak tartom, hogy a kutya gondozásából és tanításából az egész család kivegye a részét, ezért nagyon bízom benne, hogy egy mindenki számára érthető és használható szakmai anyagot sikerült összeraknom. Érdemes az egész könyvet még a kölyökkutya érkezése előtt elolvasni, hogy átfogó képet kaphassunk a kölyöknevelés szépségeiről és nehézségeiről. Hagyjunk magunknak kellő időt, hogy leülepedhessenek az olvasottak. Ha pedig úgy érezzük, hogy valamihez szükségünk lesz támogatásra, akkor kérjünk szakmai segítséget. Egyáltalán nem szégyen egy oktatóval még a kölyökkutya hazavitele előtt átbeszélni a főbb teendőket. Engem mindig büszkeséggel és jó érzéssel tölt el, ha leendő gazdák invitálnak az otthonukba.

Sikerekben gazdag kölyökkutya-nevelést kívánok!

Hogyan válasszunk kölyökkutyát?

Való-e nekem kutya?

Rengeteg kutya él a Földön, szinte minden országban megtalálhatóak. Egy kutyatartást vizsgáló 2021-es országos reprezentatív felmérés eredményei szerint Magyarországon a gazdás ebek száma 2,8 millió felett van, ami azt jelenti, hogy minden második magyar háztartás kutyatartó. A kutatásból az is kiderül, hogy a gazdák nagy része nem egy átgondolt döntés révén jutott a kutyához, hanem az ismerősétől vagy az utcáról fogadta örökbe, esetleg ajándékba kapta. Sokan nem is igazán tudják, hogy miért tartanak kutyák vagy miért szeretnének kölyökkutyát örökbe fogadni. Talán egy gyermekkori beteljesületlen vágy kielégítéséért, vagy valamilyen hiány pótlása miatt? Mivel azonban egy kutya megvásárlása vagy örökbefogadása hatalmas felelősség, érdemes jól átgondolnunk, hogy valóban készen állunk-e egy akár évtizedekig tartó elköteleződésre. Rengeteg kutyát hagynak magára, dobnak az utcára csak azért, mert a gazda már képtelen – vagy egy idő után már nem is akarja – tovább gondozni kedvencét. Tartsunk önvizsgálatot, hogy valóban eljött-e a megfelelő idő, és a kutya tartásából származó örömöket nem múlják-e majd felül a nehézségei. Ennek eldöntésére gondosan olvassuk el az alábbi gondolatébresztő kérdéseket és válaszokat.

Van elég szabadidőnk, és ha igen, abból mennyit tudnánk a kölyökkutya nevelésére fordítani?

Ha meg nem állunk egész nap, és általában későn fekszünk le, akkor vélhetőleg nincs még itt az idő, hogy kutyával bővítsük a családot. Egy kölyök felnevelése rengeteg idővel és energiával jár, gondoljunk csak arra, hogy kezdetben hányszor kell levinni sétálni, sőt eleinte még a lakásban sem hagyható felügyelet nélkül. Idővel pedig szabadidőnk jókora hányadát kell majd arra fordítanunk, hogy elegendő testmozgást biztosítsunk számára és szellemileg is alaposan lefárasszuk.

Van elég félretett pénzünk?

Ha azt érezzük, hogy már a kölyökkutya megvásárlása is jelentős anyagi terhet ró ránk, akkor igencsak kockázatos dologba vágunk bele. Már egy kisebb testű kutya havi költségei is többletkiadást jelentenek a családnak. Ha menhelyről fogadunk örökbe, akkor nem kell sokat fizetnünk a kölyökkutyáért, viszont ugyanúgy kell számolnunk az érkezését megelőző nagybevásárlással, valamint bizonyos állatorvosi költségekkel. Számos mentett kutyánál ugyanis – alighanem a rossz tartási körülmények és/vagy örökletes tényezők miatt – olyan betegségek (gyomor-, bélbántalmak, allergiák stb.) jelentkezhetnek, amelyek számottevő költségekkel járhatnak.

Jó pár intézkedés szükséges, hogy biztosítsuk a kutya egészségét, hosszú életét és megfelelő életminőségét. A kötelező és ajánlott védőoltások mellett olykor különféle ortopédiai szűrésekre és laborvizsgálatokra is el kell majd vinnünk, egyes tenyésztők pedig az örökletes betegségek kiszűrésére irányuló genetikai vizsgálatokat is kérhetnek, amelyeknek a költségei általában a gazdát terhelik.

Mindig legyen félretett pénzünk arra az esetre, ha a kutya megbetegszik vagy balesetet szenved. Sose induljunk el kevés pénzzel az éjszaka közepén, hiszen az állatkórházak ügyeleti pótdíjai igencsak magasak.

Sok kutyának bizonyos időközönként kozmetikai kezelésre van szüksége, olykor pedig különböző kutyaruhákat kell vásárolnunk, mert fáznak vagy csípi a só a lábukat.

Ha szeretnénk egy jól nevelt, szocializált társat magunk mellé, akkor a kutya fiatal éveiben a kutyaiskolás foglalkozások, valamint a későbbi sportolási lehetőségek anyagi terheiről se feledkezzünk meg.

Előfordulhat, hogy olyan helyre megyünk nyaralni vagy üzleti útra, ahova a kutyát nem tudjuk magunkkal vinni. Ha nincs kire bízni, akkor gondoljuk át, hogy képesek leszünk-e a kutyanapközi vagy -panzió díját kifizetni.

Képesek leszünk egy napirend betartására?

Fontos, hogy a kölyökkutya minél előbb biztonságban érezze magát új otthonában, és ehhez elengedhetetlen egy napirend kialakítása és betartása. Ha az életünk kaotikus, nehezen kiszámítható, akkor nem fogjuk tudni követni a napirendet, hogy a kölyökkutya számára fontosabb események mindig ugyanabban az időpontban történjenek, így pedig hamar meggyűlhet a bajunk például a szobatisztaságra neveléssel vagy az egyedüllétre szoktatással.

Ki tudunk venni pár hét szabadságot?

A kölyökkutya zökkenőmentes beilleszkedéséhez időre van szükség, így lehetőleg ne vasárnap este hozzuk haza, amikor másnap megyünk be dolgozni. Vegyünk ki pár hét szabadságot, hogy mindenre legyen elegendő idő, hiszen az első közös napok meghatározóak a kutya-gazda kapcsolat kialakulásában. Ha nem tudunk egy pár hétre elszakadni a munkánktól, akkor fogadjuk el, hogy nem jött még el a megfelelő idő egy kölyökkutya befogadására.

Lesz segítségünk? Mire vissza kell mennünk dolgozni, találjuk ki, hogy napközben ki fog párszor hazaugrani a kölyökkutyához, hogy elvigye sétálni vagy kivigye a kertbe, hiszen vélhetőleg nem lesz még szobatiszta.

Képesek leszünk nyugodt környezetet biztosítani? Egy fejlődésben lévő szervezetnek sok pihenésre van szüksége, ezért biztosítsunk a kölyökkutyának egy nyugodt helyet a lakásban, ahol kipihenheti fáradalmait. Nem jó ötlet egész nap magunkkal cipelni és szórakoztatni, mert hamar elfárad, és ha nem lesz lehetősége egy jót aludni, akkor a bájos kölyök egykettőre szörnyecskévé alakul.

Megfelelő az otthonunk? Talán sokan nem is gondolnák, de a lakás mérete kevéssé meghatározó, ha ugyanis a kutya megfelelően le van fárasztva, akkor a nap nagy részében pihen. Vegyük szemügyre otthonunk környezetét, járjunk utána, hogy hol fogjuk a kölyköt sétáltatni, van-e a közelben futtató vagy a kutya elengedésére kijelölt zöldterület.

Megbeszéltük, hogy kinek mi lesz a feladata? Ha többen is fogunk a kölyökkutyával foglalkozni, akkor érdemes tisztázni, hogy ki miben vesz részt. Még a kölyökkutya érkezése előtt osszuk ki a feladatokat, és igyekezzük egymást támogatni, amennyire csak lehet. Egyik teendőt se erőltessük senkire, hiszen a negatív hozzáállást rövidesen a kölyök viselkedése fogja visszatükrözni.

A gyereknek ne vegyünk kutyát! Akármennyire is könyörög már évek óta, legyünk tisztában azzal, hogy egy gyerek nem képes a kölyökkutya körüli teendőket teljes mértékben ellátni. Baj esetén nem tudja állatorvoshoz vinni, ahogy a több mint tízkilós tápos zacskót sem képes hazacipelni. Ha szeretnénk, hogy a gyerekünk kutya társaságában nőjön fel, akkor is csak abban az esetben fogadjunk magunkhoz egy kölyköt, ha tudjuk, a felnevelése kizárólag a mi felelősségünk.

Ne a már meglévő kutya szórakoztatására fogadjunk be egy másikat! Sokan lelkiismeret-furdalásból visznek haza még egy kutyát, hogy legyen helyettük valaki, aki lefoglalja a már meglévőt. Tartsuk szem előtt, hogy két kutya nevelése kétszer annyi idővel és energiával jár, így nem ajánlatos még egy kutyát hazavinnünk, ha egyre sincs elegendő időnk.

Rendben vagyunk lelkileg? Szokták mondani, hogy a kutya az egyik legjobb lelki társ, ami alighanem így is van. Egy kölyökkutya megfelelő neveléséhez azonban elengedhetetlen egy magabiztos, következetes hozzáállás, ezért olyankor, amikor életünk egy nehezebb időszakában vagyunk, inkább várjunk az örökbefogadással. Egy kölyök számára nagyon jelentős, hogy élete megfelelő időszakaiban találkozhasson a környezet különböző ingereivel, ha viszont mi inkább magányra vágyunk, mint emberek közé, akkor képtelenek leszünk megfelelően szocializálni őt. Ha mégis szeretnénk egy négylábú társat magunk mellé, akkor kérjünk szakmai segítséget, hogy a leginkább hozzánk illő, felnőtt kutyát találjunk. Egy nyugodt, idősebb és jól szocializált állat ideálisabb lelki társunk lehet, mint egy nevelendő kölyök.

Tudjuk, hogyan kell nevelni egy kölyökkutyát? Képesek leszünk elég következetesek és határozottak lenni? Tudjuk, hogy mi a teendő, ha a kölyökkutya a játék hevében a kezünkre fog, ugat, rág, ás a kertben, vagy váratlanul az ürülékével a szájában lep meg minket? Milyen viselkedésbeli változások várhatók a kutya fejlődése során, milyen tanítási módszerek állnak rendelkezésünkre magatartásának megváltoztatására? Természetesen nem lehet mindenre felkészülni, de fontos, hogy tájékozódjunk, amennyire csak lehet. Olvassunk el szakkönyveket a kutyaneveléséről, vegyünk részt leendő gazdáknak szóló előadásokon, beszélgessünk kutyatartókkal és konzultáljunk oktatókkal.

Ha továbbra is biztosak vagyunk abban, hogy most van a megfelelő idő egy kölyökkutya befogadására, akkor viszont végig kell gondolni, hogy melyik fajta passzolna leginkább hozzánk. A következő fejezet különböző szempontok szerint segít a választásban, hogy a döntés mind a családunknak, mind pedig a hozzánk érkező kölyökkutyának megfelelő legyen.